Rasmus Lund-Nielsen (M), 2023-11-21:
Tak, formand.
Vi behandler i dag et lovforslag, som udmønter en bred aftale om at afskaffe uddannelsesparathedsvurderingen.
Det mener jeg grundlæggende er godt, og det er det, især fordi det vil skære unødigt bureaukrati væk.
Og jeg mener også, at den her uddannelsesparathedsvurdering som koncept grundlæggende var på kollisionskurs med det, at alle selvfølgelig er parate til en eller anden form for uddannelse.
At blive erklæret for ikkeuddannelsesparat stempler en; det har man heldigvis afskaffet.
Så den synes jeg grundlæggende det er godt at vi fjerner.
Det sker jo også efter forelæg fra en ekspertgruppe, der tilbage i marts 2023 kom med en anbefaling om at afskaffe den her uddannelsesparathedsvurdering.
Der vil jeg bare sige et par ord i forlængelse af hr. Jacob Marks indlæg.
Jeg synes, det er vigtigt, at vi i dag sørger for at have nogle strukturer i skolesystemet, der også animerer elever til at stå lidt på tæer.
Jeg er enig i, at vi ikke skal over i en eller anden grassatgående præstationskultur, hvor man bliver stresset af at gå i skole.
Men i virkeligheden tror jeg ikke, at det er det, der sker i skolen, som først og fremmest stresser de unge, for vi har altid givet karakterer til vores skoleelever.
Til gengæld synes jeg, at vi giver nogle forkerte karakterer i kraft af den karakterskala, vi har.
Den stresser unødigt, fordi der er for store spring imellem hvert karaktertrin.
Men det at blive vurderet på noget, der er objektivt og fagligt, mener jeg grundlæggende er vigtigt, og jeg mener, at der udestår et arbejde med at sikre, at skoleelever er motiveret til deres skolearbejde og bliver animeret til at læne sig ind i skolearbejdet.
For det er et gigantisk problem, at unge mennesker i dag lever i en tid, hvor der aldrig har været så store distraktorer, som gør, at de læner sig ud af skolearbejdet.
Det er jo nogle af de ting, som den foregående ordfører også opridsede: sociale medier, gaming, eller bare tag TikTok – 16-årige bruger i gennemsnit 2½ time pr. dag på at være på TikTok.
Så vi er nødt til at have nogle rammer, der gør, at man føler en motivation for at gå i skole, og det kan ikke kun bero på en indre motivation, om end vi alle sammen selvfølgelig ville ønske, at alle skoleelever vågnede op om morgenen og tænkte: Det, jeg er allermest motiveret for i dag, er at lave mine lektier og møde vågen ind til i timerne.
Problemet er bare, at 78 pct. af de ældste skoleelever møder trætte i skole, fordi de bl.a. sover for lidt.
Vi kan se, at man sover mindre og mindre.
Så vi er nødt til at have nogle former for rammer, der gør, at man også til en vis grad har hånden på kogepladen, når man går i skole, og at vi giver en belønning til dem, som læner sig ind i skolearbejdet.
Vi kan ikke gå hen mod et skolesystem, hvor vi fjerner karakterer og eksamener og siger, at så er der nok ikke nogen, der bliver stresset, for så bliver de bare stresset senere hen, når de skal på universitetet eller noget andet, og når de skal ud i arbejdslivet.
Der er ret meget, man skal igennem på et 6-årigt medicinstudium.
Og jeg vil altså hellere behandles og opereres af en læge, som har lænet sig ind i sit medicinstudium, end af en læge, som syntes, at det var bedre at bruge 2 timer om dagen på TikTok.
Jeg synes, det er vigtigt, at vi bevarer nuancerne i den debat, der handler om præstationskultur.
Når det så er sagt, støtter jeg virkelig det her lovforslag, fordi det er rigtig godt.
For som nævnt skal vi ikke lægge unødigt bureaukrati ned over vores lærere; vi skal frisætte.
Og vi skal for alt i verden ikke stemple nogen som værende ikkeuddannelsesparate.
Derfor er det også fint at fjerne den her studievalgsportfolie osv.
Det er et godt lovforslag, og det er også et bredt Folketing, der bakker op om det.
Men vi skal ikke ende i en situation, hvor vi bare siger: Fjern alle karakterer.
Det er jeg i hvert fald meget imod
Moderaterne bakker op om lovforslaget.